Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 433/23)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

JEDINSTVENI DOKUMENT

„Cebolla de la Mancha”

EU br.: PGI-ES-02631 – 7.9.2020.

ZOI ( ) ZOZP (X)

1. Naziv ZOZP-a

„Cebolla de la Mancha”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Luk (lukovice vrste Allium cepa L.), sorte „Recas”, namijenjen za prodaju svjež i cijeli.

Zaštićena oznaka zemljopisnog podrijetla primjenjivat će se samo na luk s udjelom suhe tvari od 5 % do 10 %, jedinične mase od 165 do 1 000 grama, promjera od 50 do 120 mm i s najmanjim sadržajem šećera od 3,5 oBrixa (± 0,5 %).

Udio suhe tvari u luku „Cebolla de La Mancha” zaslužan je za njegovu hrskavu i mesnatu teksturu, a najmanji sadržaj šećera daje mu blag, pomalo opor okus.

Luk „Cebolla de la Mancha” okruglog je oblika, pri čemu je prihvatljivo do 10 % deformacije promjera, mjerenog okomito i poprečno u odnosu na uzdužnu os.

Vanjsku boju luka „Cebolla de la Mancha” određuju najmanje dvije vanjske ljuske ili ovojnice koje moraju biti bakrene ili tamnobrončane boje. Unutarnji slojevi moraju biti bijele boje.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Proizvodnja luka „Cebolla de La Mancha” mora se odvijati na zemljopisnom području navedenom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Objekti za pakiranje moraju biti opremljeni sustavima koji omogućuju da se luk obuhvaćen zaštićenom oznakom zemljopisnog podrijetla pakira odvojeno od drugih sorti luka.

3.6. Posebna pravila za označivanje proizvoda na koji se odnosi registrirani naziv

Osim naziva pod kojim se proizvod prodaje, oznake na ambalaži moraju sadržavati logotip robne marke „Cebolla de La Mancha” s riječima „Indicación Geográfica Protegida” [Zaštićena oznaka zemljopisnog podrijetla]. Taj logotip mora biti dostupan svim gospodarskim subjektima koji ga zatraže i biti u skladu sa specifikacijom. Oznake na ambalaži po želji mogu sadržavati oznaku sukladnosti koju je izdalo tijelo za certificiranje proizvoda.

4. Sažeta definicija zemljopisnog područja

Područje proizvodnje zaštićene oznake zemljopisnog podrijetla obuhvaća općine koje pripadaju sljedećim okruzima: Almansa, Centro, Hellín, Mancha i Manchuela (pokrajina Albacete); Campo de Calatrava, Campos de Montiel i Mancha (pokrajina Ciudad Real); Mancha Alta, Mancha Baja i Manchuela (pokrajina Cuenca) te La Mancha, La Sagra, Talavera (samo općina Talavera) i Torrijos (pokrajina Toledo).

5. Povezanost sa zemljopisnim područjem

Zahtjev za registraciju ZOZP-a „Cebolla de la Mancha” temelji se na sljedećim karakteristikama luka: sorte „Recas”, okruglog oblika, s udjelom suhe tvari od 5 % do 10 %, s najmanje dvije vanjske ljuske ili ovojnice koje moraju biti bakrene ili tamnobrončane boje, bijele unutrašnjosti, s najmanjim sadržajem šećera od 3,5 oBrixa, jedinične mase od 165 do 1 000 grama i promjera od 50 do 120 mm. Te su karakteristike zajamčene zahvaljujući zemljopisnom području proizvodnje i načinu uzgoja te kulture.

5.1. Posebnosti zemljopisnog područja

a) Reljef

U područje La Mancha pritječu oborinske vode s okolnih brda i planinskih lanaca, a upravo je ta konfiguracija terena omogućila nastanak plodnih i dobro navodnjavanih ravnica duž riječnih obala. To je, zajedno s podzemnim izvorima vode, omogućilo uzgoj luka u vrlo specifičnim uvjetima tla i klime, koji su zaslužni za prepoznatljive organoleptičke karakteristike luka: njegovu hrskavu i mesnatu teksturu te blag i pomalo opor okus.

b) Klima

Temperature u regiji Kastilji-La Manchi vrlo su ekstremne zbog učinka kontinentalnog podneblja, što je vidljivo i u velikim razlikama između noćnih i dnevnih temperatura (od 18 do 20 stupnjeva).

Količina padalina vrlo je mala i u prosjeku iznosi 392,83 mm/m2 godišnje na određenom području zaštićene oznake zemljopisnog podrijetla, a karakteristične su i visoke razine izloženosti suncu (prosječno 2 777 sunčanih sati godišnje) i evapotranspiracija ljeti. Osim toga, razine relativne vlažnosti su niske (godišnji prosjek iznosi 64 %), strujanje vjetra gotovo je konstantno, a prosječni prijeđeni put vjetra iznosi 216 km dnevno (na meteorološkoj stanici Albacete u prosjeku dostiže 344 km dnevno).

c) Tla

Tla su najčešće ilovaste ili pjeskovito-ilovaste teksture, vrlo propusna i bogata mineralima. B-horizont je vapnenački, a tla su šljunčana, porozna i laka za obradu. Tlo sadržava manje od 20 % gline, lužnato je, s pH-vrijednosti u rasponu od 7,5 do 8,5. Udio organske tvari obično je nizak, oko 1,5 %. Luk se uzgaja na plitkim parcelama, u obradivim tlima slabije plodnosti na dubini od oko 35 do 40 cm. Količina fosfora u tlu dostupnog za biljke obično je srednja do nedovoljna, ali su zato u izobilju prisutni kalij, magnezij i kalcij.

5.2. Posebnosti proizvoda

Luk „Cebolla de la Mancha” ima sljedeće karakteristike:

Luk sorte „Recas”.

Okrugli oblik.

Udio suhe tvari od 5 % do 10 %, koji je zaslužan za hrskavu i mesnatu teksturu luka.

Najmanje dvije ljuske ili ovojnice koje moraju biti bakrene ili tamnobrončane boje.

Unutrašnjost bijele boje.

Najmanji sadržaj šećera od 3,5 oBrixa, što luku daje blag i pomalo opor okus.

Jedinična masa u rasponu od 165 do 1 000 grama.

Promjer u rasponu od 50 do 120 mm.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Kombinacija uvjeta tla i klime te prakse uzgoja na proizvodnom području rezultirala je odabirom luka sorte „Recas”, koja je savršeno prilagođena tom proizvodnom području. Potražnja za njezinim posebnim karakteristikama u pogledu boje, veličine, teksture i okusa toliko je velika da je Kastilja-La Mancha postala najvažnija regija proizvodnje u Španjolskoj te se u njoj proizvede više od polovine uroda luka na nacionalnoj razini.

Osim s genetskom strukturom sorti luka „Recas”, karakteristična boja ljuske, točnije najmanje dvaju vanjskih slojeva ili ovojnica bakrene ili tamnobrončane boje, izravno je povezana s brojem sunčanih sati na tom području, s godišnjim prosjekom od 2 777 sunčanih sati.

Razlika između noćnih i dnevnih temperatura kreće se od 18 do 20 stupnjeva. Prosječne noćne temperature u ljetnim mjesecima niže su od 20 °C, što znači da biljke luka troše manje svojih rezervi tijekom disanja u mraku, dok je neto fotosinteza viša. To rezultira većim lukovicama luka sorte „Recas” koji se uzgaja na području utjecaja za ZOZP. Lukovice su srednje do velike, okruglog oblika, promjera od 50 do 120 mm i jedinične mase od 165 do 1 000 grama.

Prisutnost kalija, magnezija i kalcija u tlima na području proizvodnje zaslužna je za karakteristično sladak okus luka „Cebolla de la Mancha”. Najmanji sadržaj šećera od 3,5 oBrixa luku daje blag i pomalo opor okus.

Količina padalina na tom području vrlo je mala, od 300 do 400 mm godišnje. Visoke razine izloženosti suncu i evapotranspiracija ljeti, u kombinaciji s toplim noćima i niskim razinama relativne vlažnosti, rezultiraju udjelom suhe tvari od 5 % do 10 %, koji je zaslužan za hrskavu i mesnatu teksturu luka.

Prakse uzgoja obično su usmjerene na dobro zatvaranje vratnog dijela lukovica pri kraju procesa rasta (što se postiže kada su broj sunčanih sati i temperatura i dalje visoki, relativna vlažnost zraka niska, strujanje vjetra gotovo konstantno, a evapotranspiracija visoka). To, u kombinaciji s klimatskim uvjetima na tom području, niskim temperaturama i niskom relativnom vlažnosti tijekom mjeseci skladištenja luka, omogućuje visoku kvalitetu proizvoda tijekom njegova dugog roka trajanja.

Upućivanje na objavu specifikacije

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) SL L 343, 14.12.2012., str. 1.